cometadata/datacite-titles-descriptions-related-identifiers huggingface dataset:
DOI: 10.14457/cu.the.2007.1919
title: ประสบการณ์การเป็นพี่เลี้ยงของพยาบาลวิชาชีพในโรงพยาบาลมหาวิทยาลัยของรัฐ

description: การวิจัยเชิงคุณภาพนี้มีวัตถุประสงค์ เพื่อศึกษาการทำงานของพยาบาลพี่เลี้ยงตามประสบการณ์ของพยาบาลวิชาชีพ ผู้ให้ข้อมูล คือ พยาบาลวิชาชีพที่มีประสบการณ์ในการเป็นพี่เลี้ยง จำนวน 16 คน เก็บรวบรวมข้อมูล โดยใช้การสัมภาษณ์เชิงลึก ร่วมกับการทึกเทป การสังเกตอย่างไม่มีส่วนร่วม เอกสารต่างๆที่เกี่ยวข้อง ข้อมูลที่ได้นำมาวิเคราะห์เนื้อหา ด้วยการให้รหัสและ การเปรียบเทียบข้อมูล ผลการวิจัย พบว่า ประเด็นหลักของข้อค้นพบ คือ กระบวนการทำงานของพยาบาลพี่เลี้ยงประกอบด้วย 6 ประเด็นหลัก คือ 1) ได้รับมอบหมายให้เป็นพี่เลี้ยง 2) เตรียมการเป็นพี่เลี้ยง 3) สร้างความคุ้นเคย 4) แสดงบทบาทพยาบาลพี่เลี้ยง 5) ทบทวนการทำงาน และ 6) สิ้นสุดการเป็นพี่เลี้ยง กระบวนการทำงานของพี่เลี้ยง เริ่มต้นจากการได้รับมอบหมายจากหัวหน้าหอผู้ป่วยให้ดูแลพยาบาลจบใหม่ หลังจากนั้นพยาบาลบางส่วนได้รับมอบหมายให้ปฏิบัติบทบาทพี่เลี้ยงทันที ในขณะที่พยาบาลบางคนจะมีเวลาในการเตรียมการเป็นพยาบาลพี่เลี้ยง และมีการสร้างความคุ้นเคยก่อนทำงานร่วมกันของพยาบาลพี่เลี้ยงกับพยาบาลจบใหม่ ในขณะที่แสดงบทบาทพยาบาลพี่เลี้ยง พยาบาลพี่เลี้ยงจะปฏิบัติบทบาทอื่นๆร่วมด้วย เมื่อสิ้นสุดการทำงานแต่ละวัน พยาบาลพี่เลี้ยงจะมี การทบทวนการทำงาน เพื่อจะได้พัฒนาให้ดีขึ้นในวันต่อไป และทบทวนอีกครั้งเมื่อสิ้นสุดการเป็นพยาบาลพี่เลี้ยง หลังจากสิ้นสุดการทำงานเป็นพี่เลี้ยง ประสบการณ์ที่พี่เลี้ยงได้รับมีทั้งประสบการณ์เชิงบวกและเชิงลบ กระบวนการดังกล่าวจะเริ่มขึ้นอีกครั้งเมื่อพยาบาลได้รับมอบหมายให้เป็นพยาบาลพี่เลี้ยงในครั้งต่อไป
DOI: 10.14457/cu.the.2007.1920
title: ผลของการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมของบุคลากรในองค์กรธุรกิจขนาดกลาง

description: การวิจัยครั้งนี้มีวัตถุประสงค์เพื่อพัฒนากิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมของบุคลากรในองค์กรธุรกิจขนาดกลาง ศึกษาและเปรียบเทียบผลของ การจัดกิจกรรมการศึกษานอกระบบโรงเรียนที่มีต่อความรู้และทัศนคติต่อการทำงานเป็นทีม และการสังเกตพฤติกรรมการทำงานเป็นทีม การวิจัยนี้ใช้รูปแบบการวิจัยแบบกึ่งทดลอง กลุ่มตัวอย่างเป็นบุคลากร บริษัท รำไทยเพรส จำกัด จำนวน 61 คน แบ่งเป็นกลุ่มทดลองเข้าร่วมกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมจำนวน 31 คน และกลุ่มควบคุมไม่ได้เข้าร่วมกิจกรรมจำนวน 30 คน กลุ่มทดลองเข้าร่วมกิจกรรมดังกล่าวนี้เป็นเวลา 28 ชั่วโมง เครื่องมือที่ใช้ในการวิจัยมี 2 ชนิด ได้แก่ เครื่องมือที่ใช้ในการทดลอง คือ แผนการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีม และเครื่องมือที่ใช้เก็บรวบรวมข้อมูล คือ แบบทดสอบความรู้ แบบวัดทัศนคติ และแบบสังเกตพฤติกรรมการทำงานเป็นทีม วิเคราะห์ข้อมูลโดยการหาค่าร้อยละ ค่าเฉลี่ย ส่วนเบี่ยงเบนมาตรฐาน และเปรียบเทียบความแตกต่างด้วยสถิติทดสอบที ผลการวิจัยพบว่า 1. บุคลากรกลุ่มทดลองภายหลังได้รับการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมมีความรู้และทัศนคติเกี่ยวกับการทำงานเป็นทีมสูงกว่าก่อนการได้รับการจัดกิจกรรมอย่างมีนัยสำคัญทางสถิติที่ระดับ .05 2. บุคลากรกลุ่มทดลองภายหลังได้รับการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมมีความรู้และทัศนคติเกี่ยวกับการทำงานเป็นทีมสูงกว่ากลุ่มควบคุมอย่างมีนัยสำคัญทางสถิติที่ระดับ .05 3. บุคลากรกลุ่มทดลองภายหลังได้รับการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมมีพฤติกรรมการทำงานเป็นทีมในระดับมาก 4. บุคลากรกลุ่มทดลองภายหลังได้รับการจัดกิจกรรมการศึกษานอกระบบโรงเรียนโดยใช้การเรียนรู้จากประสบการณ์ที่มีต่อการทำงานเป็นทีมมีระดับความคิดเห็นต่อการประเมินการจัดกิจกรรมอยู่ในระดับมากที่สุด
DOI: 10.14457/cu.the.2007.1921
title: การยอมรับบ่อนการพนันที่ถูกกฎหมายของนักเรียนอบรมหลักสูตรระดับสารวัตร

description: งานวิจัยนี้มีวัตถุประสงค์เพื่อศึกษาการยอมรับบ่อนการพนันที่ถูกกฎหมายของนักเรียนอบรมหลักสูตรระดับสารวัตร โดยหาความสัมพันธ์ระหว่างตัวแปรที่กำหนด ได้แก่ ปัจจัยด้านสถานภาพส่วนบุคคล และปัจจัยด้านสภาพแวดล้อม กับการยอมรับบ่อนการพนันที่ถูกกฎหมาย งานวิจัยนี้ เป็นการวิจัยเชิงปริมาณ เก็บข้อมูลโดยใช้แบบสอบถามจากกลุ่มตัวอย่างทั้งหมด จำนวน 210 คน ซึ่งได้รับแบบสอบถามที่สมบูรณ์คืน จำนวน 200 ชุด เพื่อวิเคราะห์คำตอบโดยหาค่าร้อยละ ค่าเฉลี่ย และการทดสอบค่าไคสแควร์ การทดสอบพบความแตกต่างอย่างมีนัยสำคัญทางสถิติที่ระดับ 0.05 ผลการวิจัยพบว่า 1) กลุ่มตัวอย่างส่วนใหญ่ มีความคิดเห็นยอมรับบ่อนการพนันที่ถูกกฎหมาย 2) ปัจจัยด้านสถานภาพส่วนบุคคล ได้แก่ ประสบการณ์เกี่ยวข้องกับการพนัน มีผลต่อการยอมรับบ่อนการพนันที่ถูกกฎหมาย 3) ปัจจัยด้านสภาพแวดล้อม ได้แก่ อายุของผู้เข้าไปในบ่อนการพนัน นโยบายของรัฐ และ การนำเสนอข่าวสารของสื่อ มีผลต่อการยอมรับบ่อนการพนันที่ถูกกฎหมาย
DOI: 10.14457/cu.the.2007.1922
title: กระบวนการให้สินเชื่อที่อยู่อาศัยของธนาคารอาคารสงเคราะห์แก่ผู้ได้รับสิทธิการเช่าที่ราชพัสดุ : กรณีศึกษา โครงการชุมชนบางแวก เขตภาษีเจริญ กรุงเทพมหานคร

description: ธนาคารอาคารสงเคราะห์ได้รับมอบหมายนโยบายการแปลงสินทรัพย์เป็นทุนจากรัฐบาลในปี 2546 โดยทำหน้าที่ให้สินเชื่อแก่ผู้ได้รับสิทธิการเช่าที่ราชพัสดุเพื่อไปก่อสร้างที่อยู่อาศัย งานวิจัยนี้มีวัตถุประสงค์เพื่อศึกษากระบวนการให้สินเชื่อรวมถึงศึกษาปัญหาอุปสรรคของกระบวนการให้สินเชื่อที่อยู่อาศัยแก่ผู้ได้รับสิทธิการเช่าที่ราชพัสดุ วิธีการวิจัย วิเคราะห์จากข้อมูลเอกสารของธนาคารฯ ในส่วนของลูกค้าที่ได้รับอนุมัติสินเชื่อชุมชนบางแวก ตั้งแต่วันที่ 4 ม.ค. 47 - 31 ธ.ค. 49 มีจำนวนประชากรทั้งหมด 107 ตัวอย่าง แบ่งการศึกษาออกเป็น 2 ส่วน คือ ส่วนที่ 1 สัมภาษณ์ผู้ได้รับอนุมัติสินเชื่อ ส่วนที่ 2 สัมภาษณ์ผู้แทนจากหน่วยงานที่เกี่ยวข้อง 3 หน่วยงานคือ กรมธนารักษ์ ธนาคารอาคารสงเคราะห์ และสำนักงานเขตภาษีเจริญ ผลการศึกษาสรุปได้ดังนี้ 1. กระบวนการให้สินเชื่อประเภทสิทธิการเช่าต่างจากสินเชื่อทั่วไปคือ เรื่องของคุณสมบัติผู้กู้ต้องเป็นผู้มีสิทธิ การเช่า กรณีกู้ปลูกสร้างต้อง มีบุคคลหรือตั๋วสัญญาใช้เงินค้ำประกัน หลักประกันจำนองเป็นสิ่งปลูกสร้างที่จดทะเบียนจำนองธนาคาร และสัญญาเช่าที่ดินจดทะเบียนเช่านานปี ขณะที่สินเชื่อทั่วไปไม่มีการค้ำประกันและหลักประกันจำนองเป็นเอกสารสิทธิ์ที่ดินและอาคาร 2. ด้านสินเชื่อพบว่าผู้กู้ส่วนใหญ่อายุมากกว่า 40 ปี สมรสแล้ว กู้รายละ 300,000 บาท ใช้ตั๋วสัญญาใช้เงิน ค้ำประกัน คิดเป็นร้อยละ 82.24 ส่วนใหญ่กู้นาน 20 ปี สถานะบัญชีปกติ 86 ราย หนี้ค้าง 17 ราย และปิดบัญชี 4 ราย ผลการก่อสร้างอาคารส่วนใหญ่ใช้เวลามากกว่า 13 เดือน สาเหตุของการเกิดหนี้ค้างส่วนใหญ่เกิดจากมีปัญหาเป็นหนี้ นอกระบบซึ่งเมื่อมีรายได้เข้ามามักจะนำไปชำระหนี้นอกระบบก่อนเนื่องจากมีอัตราดอกเบี้ยที่สูงกว่า ส่วนกลุ่มที่นำเงินมาชำระปิดบัญชี จำนวน 4 ราย โดยมีเหตุผลเดียวกันคือไม่อยากเป็นหนี้ระยะยาวกับธนาคาร และไม่มีความมั่นใจกับเงินเก็บ ที่มีอยู่จะหมดไปโดยไม่เป็นประโยชน์ สำหรับกลุ่มที่มีการชำระหนี้ปกติได้ให้เหตุผล 3 อันดับแรก คือ (1) เป็นเจ้าของบ้าน หลังแรกในชีวิต (2) ให้ความสำคัญเรื่องผ่อนบ้านเป็นลำดับแรก (3) ไม่อยากให้ครอบครัวเดือดร้อนเรื่องที่อยู่อาศัย 3. ปัญหาและอุปสรรคที่มีผลกระทบกับกระบวนการให้สินเชื่อแบ่งเป็น 2 ด้าน คือ ด้านการกำหนดเงื่อนไข ในการให้สินเชื่อของธนาคาร เช่น การหักเงินค้ำประกัน 10% ของวงเงินกู้จนกว่ามีการจำนอง ทำให้ผู้กู้ขาดสภาพคล่องทางการเงิน และการค้ำประกันก่อนจำนองโดยบุคคลหรือตั๋วสัญญาใช้เงิน 10% ของวงเงินกู้ ทำให้มีการกู้ยืมเงินนอกระบบ เป็นหนี้หลายทาง และผู้รับเหมาทำงานล่าช้าเนื่องจากขาดเงินทุนทำให้การเบิกเงินงวดถี่เกินไป ข้อเสนอแนะในการศึกษาครั้งนี้คือ ธนาคารควรมีการปรับปรุงแก้ไขเงื่อนไขการให้สินเชื่อบางอย่าง เช่น การกำหนดหลักประกันสัญญาให้เหมาะสมกับฐานะของตัวผู้กู้ ภาครัฐควรเข้ามาช่วยเหลือด้านการก่อสร้าง เช่น ขบวนการจัดหาผู้รับเหมาก่อสร้างที่มีคุณภาพในการก่อสร้าง ให้แก่ผู้กู้
DOI: 10.14457/cu.the.2007.1923
title: แนวทางการตีความข้อบทเรื่องแรงงานในความตกลงเขตการค้าเสรี : กรณีศึกษาเขตการค้าเสรีประเทศสหรัฐอเมริกาและประเทศชิลี

description: เนื่องจากปัจจุบันประเทศไทยอยู่ในระหว่างการเจรจาทำความตกลงเขตการค้าเสรีกับประเทศสหรัฐอเมริกา ประเด็นหนึ่งที่ได้รับความสนใจ คือ ประเด็นเรื่องข้อบทด้านแรงงาน เนื่องจากเป็นประเด็นที่ยังคงมีความไม่ชัดเจน การพิจารณาข้อบทด้านแรงงานที่ประเทศสหรัฐอเมริกาทำกับประเทศชิลีจึงสามารถหยิบยกเป็นข้อบทด้านแรงงานต้นแบบได้ในฐานะที่ประเทศชิลีเป็นประเทศที่มีรูปแบบ วิถีชีวิต ลักษณะทางสังคมและเศรษฐกิจที่คล้ายคลึงกับประเทศไทย การวิจัยนี้จึงมุ่งพิสูจน์ว่าพันธกรณีตามข้อบทด้านแรงงานในความตกลงดังกล่าวนั้นยังคงมีความ ไม่ชัดเจน โดยการศึกษาและวิเคราะห์ข้อบทด้านแรงงานในความตกลงเขตการค้าเสรีระหว่างประเทศสหรัฐอเมริกาและประเทศชิลี มาตรฐานหลักขององค์การแรงงานระหว่างประเทศ Core Labor Standards ตามกฎหมายการค้าของประเทศสหรัฐอเมริกา กฎหมายแรงงานของประเทศสหรัฐอเมริกา รวมถึงพิจารณาประเด็นอันเกิดจากคดีพิพาทที่มีประเทศสหรัฐอเมริกาเป็นคู่กรณีเพื่อพิจารณาดูว่าข้อบทเรื่องแรงงานที่ปรากฏตามพันธกรณีนั้น มีประเด็นอะไรบ้างที่แสดงถึงความไม่ชัดเจน เพื่อวิเคราะห์ลักษณะและความเป็นไปได้ในการตีความหากประเทศไทยต้องทำความตกลงเขตการค้าเสรีกับประเทศสหรัฐอเมริกาในอนาคต ผู้ศึกษาสรุปได้ว่า ข้อบทด้านแรงงานในความตกลงเขตการค้าเสรีระหว่างประเทศสหรัฐอเมริกาและประเทศชิลี ยังคงมีความไม่ชัดเจนในประเด็นต่าง ๆ ดังนี้ (1) การตีความคำนิยาม เช่น การเลือกปฏิบัติควรครอบคลุมถึงผู้สมัครงานและลูกจ้างที่ตั้งครรภ์ด้วยหรือไม่ (2) ความหมายของคำนิยาม เช่น สิทธิในการรวมตัวกันและการเจรจาต่อรองควรรวมข้อกำหนดเรื่องหลักเกณฑ์พื้นฐานเกี่ยวกับสิทธิของลูกจ้างด้วยหรือไม่ ,ความหมายของมาตรการด้านความปลอดภัยและสุขภาพอนามัยในการทำงานควรมีลักษณะอย่างไร (3) ขอบเขตการบังคับใช้ เช่น ข้อบังคับตามความตกลงเขตการค้าเสรีจะมีขอบเขตการบังคับกับประเทศคู่ภาคีที่ละเมิดพันธกรณีด้านแรงงานในประเทศที่ 3 ด้วยหรือไม่ (4) ความแตกต่างในการบังคับใช้กฎหมายแรงงานระหว่างประเทศสหรัฐอเมริกาและประเทศไทย เช่น การติดตามตรวจสอบของเจ้าหน้าที่รัฐที่ประเทศสหรัฐอเมริกามีมาตรฐานการบังคับใช้ที่สูงกว่าประเทศไทย เป็นต้น เพื่อนำประเด็นต่าง ๆ ที่เกิดจากข้อพิพาทเหล่านี้เป็นแนวทางให้กับคณะผู้แทนเจรจาการค้าของประเทศไทยพิจารณาประกอบการตัดสินใจทำความตกลงเขตการค้าเสรีระหว่างประเทศสหรัฐอเมริกาและประเทศไทยต่อไป
DOI: 10.14457/cu.the.2007.1924
title: ปัจจัยที่มีผลต่อความต้องการจำเป็นในการผลิตผลงานทางวิชาการของอาจารย์มหาวิทยาลัยราชภัฏ : การวิเคราะห์พหุระดับ

description: การวิจัยครั้งนี้มีวัตถุประสงค์เพื่อ (1) ประเมินความต้องการจำเป็นในการผลิตผลงานทางวิชาการของอาจารย์มหาวิทยาลัยราชภัฏ และ (2) เพื่อวิเคราะห์ปัจจัยระดับอาจารย์และปัจจัยระดับมหาวิทยาลัยที่มีผลต่อความต้องการจำเป็นในการผลิตผลงานทางวิชาการของอาจารย์มหาวิทยาลัยราชภัฏ โดยใช้เทคนิคการวิเคราะห์โมเดลเชิงเส้นตรงระดับลดหลั่น (hierarchical linear model) เก็บรวบรวมข้อมูลจากอาจารย์มหาวิทยาลัยราชภัฏ จำนวน 20 มหาวิทยาลัย เครื่องมือที่ใช้ในการรวบรวมข้อมูล คือ แบบสอบถามปัจจัยที่มีผลต่อความต้องการจำเป็นในการผลิตผลงานทางวิชาการของอาจารย์ ข้อมูลที่ได้ประกอบด้วย ตัวแปรระดับอาจารย์ และตัวแปรระดับมหาวิทยาลัย โดยเทคนิคการวิเคราะห์ด้วยโมเดลเชิงเส้นตรงระดับลดหลั่น ด้วยโปรแกรมเอชแอลเอ็ม สรุปผลการวิจัยที่สำคัญได้ดังนี้ 1. อาจารย์มีความต้องการจำเป็นในการผลิตผลงานทางวิชาการในด้านบทความทางวิชาการ ด้านหนังสือ และด้านงานวิจัย ที่ควรได้รับการพัฒนามากกว่าด้านอื่น ๆ 2. ตัวแปรระดับอาจารย์ที่มีอิทธิพลทางลบอย่างมีนัยสำคัญทางสถิติต่อความต้องการจำเป็นในการผลิตผลงานทางวิชาการของอาจารย์ ได้แก่ ตัวแปรวุฒิการศึกษา ตัวแปรประสบการณ์การทำงาน ตัวแปรการเข้าร่วมกิจกรรมทางวิชาการ และตัวแปรการพัฒนาตนเอง 3. ตัวแปรระดับมหาวิทยาลัยที่มีอิทธิพลทางบวกอย่างมีนัยสำคัญทางสถิติต่อความต้องการจำเป็นในการผลิตผลงานทางวิชาการของอาจารย์ ได้แก่ ตัวแปรแหล่งค้นคว้า ตัวแปรระดับมหาวิทยาลัยที่มีอิทธิพลทางลบอย่างมีนัยสำคัญทางสถิติต่อความต้องการจำเป็นในการผลิตผลงานทางวิชาการของอาจารย์ ได้แก่ ตัวแปรงบประมาณและเงินทุน และตัวแปรวัสดุอุปกรณ์และสิ่งอำนวยความสะดวก
DOI: 10.5281/zenodo.3345752
title: Dataset for: Skilful real-time seasonal forecasts of the dry Northern European Summer 2018

description: Data required to regenerate any of the figures in GRL publication "Skilful real-time seasonal forecasts of the dry Northern European Summer 2018".
DOI: 10.14457/cu.the.2007.1925
title: การสังเคราะห์งานวิจัยทางดนตรีศึกษา : การวิเคราะห์อภิมานและการวิเคราะห์เนื้อหา

description: การวิจัยครั้งนี้มีวัตถุประสงค์ 3 ประการ คือ 1) เพื่อพัฒนากรอบแนวคิดสาระของศาสตร์ทางดนตรีศึกษา 2) เพื่อประเมินและเปรียบเทียบคุณภาพงานวิจัยทางดนตรีศึกษาระหว่างกลุ่มงานวิจัยที่มีคุณลักษณะต่างกัน 3) เพื่อประมาณค่าและเปรียบเทียบค่าขนาดอิทธิพลของผลการวิจัยตามตัวแปรคุณลักษณะงานวิจัยสำหรับงานวิจัยเชิงปริมาณ และเพื่อสังเคราะห์งานวิจัยเชิงคุณภาพด้วยการวิเคราะห์เนื้อหา งานวิจัยที่นำมาสังเคราะห์ จำนวน 129 เล่ม เป็นงานวิจัยเชิงปริมาณ 62 เล่ม และงานวิจัยเชิงคุณภาพ 67 เล่ม พิมพ์เผยแพร่ระหว่างปี พ.ศ. 2516 – 2550 ข้อมูลในการวิจัยประกอบด้วย ค่าขนาดอิทธิพล 159 ค่า ผลการวิจัย ตัวแปรคุณลักษณะงานวิจัย รวม 49 ตัวแปร การวิเคราะห์ข้อมูลโดยใช้สถิติเชิงบรรยาย การวิเคราะห์ความแปรปรวน การวิเคราะห์ถดถอยพหุคูณ การวิเคราะห์ HLM และการวิเคราะห์เนื้อหา ผลการสังเคราะห์งานวิจัยพบว่า 1. ผลการพัฒนากรอบแนวคิดสาระของศาสตร์ทางดนตรีศึกษา ประกอบด้วย 5 องค์ประกอบที่สัมพันธ์กัน คือ บริบทของการเรียนการสอนดนตรี การบริหาร/การนิเทศการเรียนการสอน การวิจัยทางดนตรีศึกษา การศึกษาทางด้านดนตรี และผลที่เกิดจากการเรียนดนตรี 2. ผลการประเมินคุณภาพงานวิจัยทางดนตรีศึกษาพบว่า งานวิจัยเชิงปริมาณมีคุณภาพโดยสรุปในภาพรวมอยู่ในระดับดีมาก และงานวิจัยเชิงคุณภาพมีคุณภาพโดยสรุปในภาพรวมอยู่ในระดับดี ตัวแปรคุณลักษณะงานวิจัยที่ทำให้เกิดความแตกต่างของค่าเฉลี่ยคุณภาพงานวิจัย ได้แก่ คณะและสาขาวิชาที่ผลิตงานวิจัย แผนแบบการวิจัย วิธีการเลือกกลุ่มตัวอย่าง คุณภาพเครื่องมือ และ ประเภทการวิเคราะห์ข้อมูล 3. ค่าขนาดอิทธิพลในระดับเล่มวิทยานิพนธ์จำนวน 62 ค่า มีค่าเฉลี่ยเท่ากับ 2.383 ในระดับชุดในการทดสอบสมมติฐานจำนวน 159 ค่า มีค่าเฉลี่ยเท่ากับ 1.422 และตัวแปรคุณลักษณะงานวิจัยที่ทำให้เกิดความแตกต่างของค่าประมาณขนาดอิทธิพลในระดับเล่มวิทยานิพนธ์ ได้แก่ ระดับการศึกษากลุ่มตัวอย่าง ประเภทเครื่องมือ ปีที่ทำงานวิจัยเสร็จ ประเภทสมมติฐาน สถานภาพกลุ่มตัวอย่าง แผนแบบการวิจัย วิธีการเลือกกลุ่มตัวอย่าง คุณภาพเครื่องมือ และประเภทการวิเคราะห์ 4. ผลการวิเคราะห์เนื้อหา 6 ด้าน คือ 1) ประวัติ/วัฒนธรรมการถ่ายทอดดนตรี พบว่าเน้นการถ่ายทอดโดยการเลียนแบบผู้สอน 2) หลักสูตรดนตรี พบว่าควรจัดกิจกรรมเสริมหลักสูตรดนตรี หรือพัฒนา/วิเคราะห์หลักสูตรดนตรีเพื่อพัฒนาการเรียนรู้ของผู้เรียน 3) การเรียนการสอนดนตรี พบว่าการพัฒนาสื่อ/รูปแบบการสอน/กิจกรรมดนตรี/การมีส่วนร่วมของชุมชน/งบประมาณที่เพียงพอ ส่งผลให้ผู้เรียนเกิดผลสัมฤทธิ์ทางการเรียน 4) การวัด/ประเมินผล การเรียนดนตรี พบว่า มีการทำวิจัยเพื่อวิเคราะห์แบบสอบ/การประเมินหลักสูตร 5) การบริหารการจัดกิจกรรมดนตรี พบว่า การบริหารจัดการกิจกรรมดนตรีมีการทำงานตามหน้าที่ในแต่ละฝ่าย ตั้งแต่ผู้บริหาร ครู และนักเรียนร่วมกันจัดกิจกรรม 6) วิชาชีพดนตรี พบว่า มีวัตถุประสงค์ 2 ประการ คือ เพื่อผลิตศิลปิน และเพื่อผลิตครูสอนดนตรี
DOI: 10.14457/cu.the.2007.1926
title: วาทะทางการเมืองของ พ.ต.ท.ทักษิณ ชินวัตรและนายสมัคร สุนทรเวช ก่อนการเลือกตั้ง

description: การวิจัยครั้งนี้ มีวัตถุประสงค์เพื่อศึกษาการใช้วาทะและภาพลักษณ์ความเป็นผู้นำทางการเมืองของพ.ต.ท.ทักษิณ ชินวัตร และนายสมัคร สุนทรเวช สำรวจการตอบสนองหรือความคิดเห็นของสื่อมวลชน รวมทั้งศึกษาเปรียบเทียบตัวแปรด้านบุคคลที่อาจส่งผลต่อการใช้วาทะของผู้นำทั้งสอง ในการวิจัยอาศัยวิธีการเก็บข้อมูลวิจัยจากการศึกษาเอกสาร และการวิเคราะห์เนื้อหา โดยศึกษาจากหนังสือพิมพ์รายวัน 2 ฉบับคือ หนังสือพิมพ์ไทยรัฐและมติชน หนังสือพิมพ์รายสัปดาห์ 2 ฉบับคือ หนังสือพิมพ์สยามรัฐสัปดาห์วิจารณ์และเนชั่นสุดสัปดาห์ โดยวาทะของพ.ต.ท.ทักษิณ ชินวัตรและบทวิเคราะห์นั้นศึกษาตั้งแต่วันที่ 9 พฤศจิกายน พ.ศ. 2543 – วันที่ 5 มกราคม พ.ศ. 2544 และของนายสมัคร สุนทรเวช ศึกษาตั้งแต่วันที่ 23 กันยายน พ.ศ. 2550 – วันที่ 22 ธันวาคม พ.ศ. 2550 ที่มีเนื้อหาเกี่ยวข้องกับวาทะและการสร้างภาพลักษณ์ ผลการวิจัยพบว่า 1. ลักษณะการใช้วาทะของพ.ต.ท.ทักษิณ ชินวัตรนั้น ส่วนใหญ่เน้นภาพลักษณ์เชิงบวก คือ เน้นความน่าเชื่อถือ ความเป็นนักการเมืองรุ่นใหม่ การคิดใหม่ ทำใหม่ให้ประชาชนสนใจ และเห็นความแตกต่าง ส่วนการใช้วาทะของนายสมัคร สุนทรเวชนั้น การใช้วาทะส่วนใหญ่เป็นเพื่อการตอบโต้ ตอบคำถาม หรือแสดงความคิดเห็นโดยไม่เน้นการใช้วาทะในการสร้างภาพลักษณ์ มีการใช้วาทะแบบตรงไปตรงมา ใช้รูปแบบคำที่รุนแรง เรียกร้องความสนใจแก่ผู้ฟัง และเน้นลักษณะเฉพาะของตนเอง 2. ในมุมมองสื่อมวลชนสื่อมวลชนจะมองภาพลักษณ์ของพ.ต.ท.ทักษิณ ชินวัตรในการเป็นนักบริหารและนักธุรกิจ และการเป็นนักการเมืองรุ่นใหม่เป็นส่วนมาก ส่วนภาพลักษณ์ในทางลบ คือการไม่ไว้ใจกับการเข้าทำงานการเมืองกับการเอื้อประโยชน์ทางธุรกิจ อีกทั้งการเป็นนักการเมืองรุ่นใหม่ภาพลักษณ์ที่ยังด้อยประสบการณ์ทางการเมือง ส่วนนายสมัคร สุนทรเวชนั้น คือการเป็นนักการเมืองรุ่นเก่า ที่มีประสบการณ์ กล้าพูด กล้าแสดงความคิดเห็น ส่วนภาพลักษณ์ในทางลบคือ การใช้คำพูดรุนแรง ไม่สุภาพ บุคลิกก้าวร้าว ไม่ประนีประนอม 3. ตัวแปรด้านบุคคลเป็นตัวแปรที่มีอิทธิพลต่อการใช้วาทะและการรับรู้ภาพลักษณ์ของพ.ต.ท.ทักษิณ ชินวัตร ในขณะที่ตัวแปรด้านองค์กรเป็นตัวแปรที่มีอิทธิพลต่อการใช้วาทะและการรับรู้ภาพลักษณ์ของนายสมัคร สุนทรเวช
DOI: 10.14457/cu.the.2007.1927
title: นาฏยประดิษฐ์ของศูนย์วัฒนธรรมอำเภอพระประแดง

description: วิทยานิพนธ์ฉบับนี้มีวัตถุประสงค์เพื่อศึกษาความเป็นมา ลักษณะเฉพาะและแนวคิดในการประดิษฐ์ชุดการแสดงของศูนย์วัฒนธรรม อำเภอพระประแดง จังหวัดสมุทรปราการ ซึ่งศึกษาเฉพาะนาฏยประดิษฐ์ที่ได้รับแนวคิดมาจากประเพณีของมอญสามชุด ระเบียบวิธีวิจัยใช้การศึกษาเอกสาร การสัมภาษณ์ การสังเกตการแสดง และการฝึกหัดของผู้วิจัย ผลการศึกษาพบว่า นาฏยประดิษฐ์ของศูนย์ฯ แบ่งได้เป็นสี่ประเภทคือ 1. นาฏยประดิษฐ์ประเภทรำถวายพระพรหรือรำอวยพร 2. นาฏยประดิษฐ์ประเภทที่เป็นเอกลักษณ์ของการรำมอญ 3. นาฏยประดิษฐ์ด้านการแสดงละครและบทโขน และ 4. นาฏยประดิษฐ์ที่เกี่ยวข้องกับประวัติและประเพณีของมอญ ซึ่งได้แก่ ประเพณีปล่อยนกปล่อยปลา ประเพณีการเล่นสะบ้า และประเพณีแห่หงส์-ธงตะขาบ แนวคิดการออกแบบคือ 1. การเลือกประเพณีที่โดดเด่นของมอญมากำหนดเป็นรูปแบบนาฏยศิลป์ในเบื้องต้น 2. การพัฒนาท่ารำจากการผสมผสานนาฏยจารีตไทย นาฏยจารีตมอญ และท่าทางธรรมชาติ 3. การนำรำตีบทของนาฏยศิลป์ไทยมาใช้ ตรงบทร้องและใช้ท่ารำมอญตรงช่วงบรรเลงดนตรี นาฏยประดิษฐ์ของศูนย์วัฒนธรรมอำเภอพระประแดง เป็นการแปรรูปแบบประเพณีมอญ ให้เป็นนาฏยศิลป์ซึ่งเป็นการอนุรักษ์ประเพณีวิธีหนึ่ง และเป็นการสร้างความภาคภูมิใจให้แก่ชาวมอญอีกทั้งยังเป็นการพัฒนาความรู้ในการออกแบบนาฏศิลป์แบบมอญขึ้นในประเทศไทยอีกด้วย
DOI: 10.14457/cu.the.2007.1928
title: การพัฒนาเครื่องกำเนิดไฟฟ้าจากพลังงานความร้อนเหลือทิ้งด้วยอุปกรณ์เทอร์โมอิเล็กทริก

description: งานวิจัยนี้มีวัตถุประสงค์เพื่อพัฒนาเครื่องกำเนิดไฟฟ้าจากอุปกรณ์เทอร์โมอิเล็กทริกขนาดกำลังผลิตไฟฟ้า 50 วัตต์ โดยใชัพลังงานความร้อนจากแหล่งความร้อนเหลือทิ้งเกรดต่ำ อันเป็นการนำพลังงานความร้อนที่สูญเสียไปกับการระบายความร้อนของระบบหล่อเย็นในงานอุตสาหกรรมและต้นกำเนิดรังสีความแรงรังสีสูงให้กลับคืนมาใช้ประโยชน์ การกำเนิดไฟฟ้าอาศัยกระบวนการทำงานย้อนกลับของอุปกรณ์เทอร์โมอิเล็กทริกคูลเลอร์ (TEC) ซึ่งดัดแปลงเป็นชุดเซลล์ความร้อนทำงานที่อุณหภูมิไม่เกิน 100 ℃ เครื่องกำเนิดไฟฟ้าที่พัฒนาขึ้นประกอบด้วยชุดเซลล์ความร้อนขนาดกำลังผลิตไฟฟ้า 12.5 วัตต์ จำนวน 4 ชุด ซึ่งจัดชุดเซลล์ความร้อนต่ออันดับกัน 2 ชุดก่อนต่อขนานกัน แต่ละชุดใช้อุปกรณ์เทอร์โมอิเล็กทริกคูลเลอร์ 96 ตัว ต่ออันดับกัน โดยติดตั้งผนังอุปกรณ์ เทอร์โมอิเล็กทริกด้านร้อน (hot side) บนพื้นที่ผนัง 4 ด้านของท่อระบบถ่ายเทความร้อนที่ทำด้วยอลูมิเนียมทรงกระบอกเหลี่ยมกลวงขนาด 12.2x12.2x50 ซม.³ ส่วนผนังด้านเย็น (cold side) ประกบด้วยแผ่นระบายความร้อนและใช้พัดลมช่วยระบายความร้อน จากการทดลองผลิตไฟฟ้าโดยใช้แหล่งความร้อนจากไอน้ำเดือดแทนความร้อนเหลือทิ้งจากระบบหล่อเย็น พบว่าที่อุณหภูมิผนังเซลล์ด้านร้อน 96 ℃ และความแตกต่างอุณหภูมิระหว่างผนังเซลล์ด้านร้อนและด้านเย็นระหว่าง 24-25 ℃ สามารถผลิตแรงดันไฟฟ้ากระแสตรงวงจรเปิดได้ 250 โวลต์ และกระแสลัดวงจร 1.2 แอมแปร์ กำลังไฟฟ้านี้ใช้แปลงผันเป็นไฟฟ้ากระแสสลับ 220 โวลต์ 50 เฮริตซ์ ได้โดยตรงและสามารถจ่ายกำลังไฟฟ้าให้โหลดแบบตัวต้านทานได้มากกว่า 50 วัตต์ อย่างต่อเนื่องตราบเท่าที่มีแหล่งความร้อนป้อนเข้าระบบ ด้วยประสิทธิภาพในการแปลงความร้อนเป็นไฟฟ้าในระดับ 0.418 เปอร์เซ็นต์และมีราคาต้นทุน 2,500 บาท/วัตต์ นอกจากนี้ยังมีการประเมินต้นทุนการผลิตไฟฟ้าของเครื่องกำเนิดไฟฟ้านี้ด้วยแหล่งความร้อนที่ได้จากสารกัมมันตรังสีเปรียบเทียบกับถ่านหุงต้ม
DOI: 10.14457/cu.the.2007.1929
title: การวิเคราะห์ผลกระทบของการเปลี่ยนแปลงนโยบายการเงินโดยวิธี Factor augmented vactor autoregressive approach

description: การวิจัยในครั้งนี้สนใจศึกษาผลของการเปลี่ยนแปลงนโยบายการเงินกรณีประเทศไทยโดยใช้วิธี Factor Augmented Vector Autoregressive (FAVAR) ซึ่งเป็นวิธีที่นำแนวคิดเรื่องการวิเคราะห์ปัจจัย (Factor analysis) กับเรื่องการวิเคราะห์ด้วยวิธี Vector Autoregressive (VAR) มาผสมกัน โดยนำข้อมูลตัวแปรเศรษฐกิจมหภาคจำนวนมากมาทำการสกัดหาปัจจัย (Factor) ด้วยวิธีการวิเคราะห์ปัจจัยก่อนแล้วนำปัจจัยที่ได้มาใส่ในแบบจำลอง VAR จากนั้นก็วิเคราะห์ทิศทางการตอบสนองและขนาดของผลกระทบด้วย Impulse response function (IRF) และ Variance decomposition (VD) โดยใช้ข้อมูลรายเดือนช่วงหลังธนาคารแห่งประเทศไทยกำหนดนโยบายภายใต้กรอบเป้าหมายอัตราเงินเฟ้อ (Inflation targeting) คือเดือน ม.ค. 2000 – ต.ค. 2007 ผลการทดสอบ IRF และ VD สามารถสรุปออกมาได้ 4 ประเด็นคือ 1.วิธี FAVAR สามารถอธิบายตัวแปรต่างๆได้มากกว่าวิธี VAR แบบเดิม 2.วิธี FAVAR สามารถวิเคราะห์การส่งผ่านผลของนโยบายการเงินได้ตรงตามทฤษฎี ขจัดปัญหา Puzzle ต่างๆเช่น Price puzzle ที่มักจะเกิดขึ้นกรณีใช้วิธี VAR แบบเดิม 3.การเปลี่ยนแปลงนโยบายการเงินจะมีผลกระทบต่อระบบเศรษฐกิจผ่านช่องทางสินเชื่อมากที่สุด ตามด้วยช่องทางอัตราดอกเบี้ย ช่องทางอัตราแลกเปลี่ยนและช่องทางราคาสินทรัพย์ตามลำดับ 4.ช่องทางอัตราดอกเบี้ยและช่องทางอัตราแลกเปลี่ยนจะมีบทบาทสำคัญในการส่งผ่านนโยบายการเงินไปยังระบบเศรษฐกิจ ส่วนช่องทางสินเชื่อและช่องทางราคาสินทรัพย์จะมีบทบาทน้อย จากผลการศึกษาข้างต้นแสดงให้เห็นว่าวิธี FAVAR มีข้อดีในการวิเคราะห์ผลของนโยบายการเงินกว่าวิธี VAR แบบเดิมทางผู้วิจัยจึงมีข้อเสนอแนะว่าธนาคารแห่งประเทศไทยควรจะนำแบบจำลอง FAVAR นี้ไปใช้ในการศึกษาผลของนโยบายการเงินในประเด็นเรื่องอื่นๆต่อไปในอนาคต รวมทั้งควรเตรียมการในด้านต่างๆเพื่อส่งเสริมให้ช่องทางอัตราดอกเบี้ยและช่องทางอัตราแลกเปลี่ยนให้มีประสิทธิภาพมากขึ้น สร้างความคล่องตัวให้กับกลไกการทำงานของนโยบายการเงินไทย เพื่อที่จะทำให้ระบบเศรษฐกิจเกิดเสถียรภาพซึ่งเป็นเป้าหมายสูงสุดของธนาคารแห่งประเทศไทย
DOI: 10.14457/cu.the.2007.1930
title: การพัฒนาตัวกรองชีวภาพสำหรับสลายไอของไดเบนโซฟูแรน

description: งานวิจัยนี้ศึกษาความสามารถในการเจริญและย่อยสี Remazol Brilliant Blue R (RBBR) ของรา จำนวน 8 สายพันธุ์ โดยเลี้ยงบนอาหารเลี้ยงเชื้อแข็ง Czapek Dox และ mineral medium ที่เติมสี RBBR พบว่ารา Phanerochaete sordida (CK1), Phanerochaete ericina (CK2) และ Athelia pellicularis (T3) มีความสามารถในการเจริญและย่อยสี RBBR ได้ดีที่สุด ราเหล่านี้สามารถเจริญได้บนขุยมะพร้าวที่ผสมอาหารเลี้ยงเชื้อเหลว Czapek Dox และ mineral medium รา T3 สามารถย่อยสลายไอระเหยของไดเบนโซฟูแรนได้ดีที่สุดคือ 64 เปอร์เซ็นต์ ที่อัตราส่วนระหว่างขุยมะพร้าวต่ออาหารเลี้ยงเชื้อเหลว 1 ต่อ 10 น้ำหนักต่อปริมาตร เมื่อใช้ตัวกรองอากาศชีวภาพซึ่งทำด้วยท่ออะคลิลิคขนาดเส้นผ่านศูนย์กลางภายใน 5.0 เซนติเมตร ความสูง 2 เมตร และใช้ขุยมะพร้าวผสมอาหารเลี้ยงเชื้อเหลว Czapek Dox เป็นตัวกลาง โดยศึกษาเป็นเวลา 6 วัน ควบคุมอัตราการไหลของอากาศเข้าระบบที่แท้จริงเป็น 0.337 ลิตรต่อนาที ทำให้มีระยะเวลาที่ไอระเหยของไดเบนโซฟูแรนสัมผัสกับตัวกลาง 595 วินาที พบว่าเมื่อความเข้มข้นของไดเบนโซฟูแรนมีค่าไม่เกิน 24 ppmv ระบบจะมีประสิทธิภาพในการบำบัดสูงสุด 75 เปอร์เซ็นต์ ความสามารถในการบำบัดไอระเหยของไดเบนโซฟูแรนมีค่าสูงสุด 0.49 กรัมต่อลูกบาศก์เมตรต่อชั่วโมง
DOI: 10.14457/cu.the.2007.1931
title: สภาพและปัญหาการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดีให้แก่นักเรียนมัธยมศึกษาของครูสังคมศึกษา

description: การวิจัยครั้งนี้มีจุดประสงค์เพื่อ 1. เพื่อศึกษาสภาพการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดี ตามการรับรู้ของครูสังคมศึกษาที่มีประสบการณ์การสอนต่างกัน 2. เพื่อศึกษาปัญหาการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดี ตามการรับรู้ของครูสังคมศึกษาที่มีประสบการณ์การสอนต่างกัน โดยแบ่งครูเป็น 2 กลุ่ม คือ กลุ่มครูสังคมศึกษาที่มีประสบการณ์การสอนน้อยกว่าหรือเท่ากับ 30 ปี และกลุ่มครูสังคมศึกษาที่มีประสบการณ์การสอนมากกว่า 30 ปี กลุ่มตัวอย่างคือครูสังคมศึกษา 291 คน จากโรงเรียนมัธยมศึกษาจำนวน 27 โรงเรียนในจังหวัดสงขลา เครื่องมือที่ใช้ในการวิจัยคือแบบสอบถามจำนวน 1 ชุด ผู้วิจัยวิเคราะห์ข้อมูลโดยใช้ค่าร้อยละ ค่ามัชฌิมเลขคณิต ([x-bar]) และส่วนเบี่ยงเบนมาตรฐาน (S.D.) ผลการวิจัยมีการค้นพบ ดังนี้ 1. สภาพการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดี 1.1 การจัดเนื้อหาในหลักสูตร ครูสังคมศึกษาทั้ง 2 กลุ่ม เน้นการใช้เฉพาะเนื้อหาในสาระหน้าที่พลเมือง วัฒนธรรมและการดำเนินชีวิตในสังคมในการสอน และการจัดหน่วยบูรณาการเนื้อหาความเป็นพลเมืองดีกับสาระศาสนา ศีลธรรม จริยธรรม 1.2 การจัดกิจกรรมการเรียนการสอน ในการจัดกิจกรรมการเรียนการสอนในห้องเรียน การจัดกิจกรรมเสริมหลักสูตร การจัดกิจกรรมร่วมกับชุมชน ครูสังคมศึกษาทั้ง 2 กลุ่มมีการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดีในด้านทักษะพื้นฐานน้อยกว่าด้านอื่นๆ 1.3 การใช้สื่อและแหล่งการเรียนรู้ ครูสังคมศึกษาทั้ง 2 กลุ่ม เน้นการใช้ข่าวและบทความที่เกี่ยวข้องกับเนื้อหาในบทเรียน และแหล่งการเรียนรู้ในชุมชนมาเป็นสื่อและแหล่งการเรียนรู้ 1.4 การวัดและการประเมินผลการเรียนรู้ ครูสังคมศึกษาทั้ง 2 กลุ่ม เน้นการวัดและการประเมินผลควบคู่ไปกับการจัดกิจกรรมการเรียนการสอน ใช้วิธีการประเมินจากการทดสอบและการสังเกตพฤติกรรมการทำงาน ใช้แบบทดสอบ แบบฝึกหัด และแบบสังเกตเป็นเครื่องมือ และประเมินผลโดยครูผู้สอนเป็นผู้ประเมินเพียงผู้เดียว 2. ปัญหาการจัดกิจกรรมการเรียนการสอนเพื่อพัฒนาคุณลักษณะความเป็นพลเมืองดี 2.1 ด้านนักเรียน ครูสังคมศึกษาที่มีประสบการณ์การสอนน้อยกว่าหรือเท่ากับ 30 ปี เห็นว่าทักษะการเรียนเป็นปัญหาค่อนข้างมาก ส่วนครูสังคมศึกษาที่มีประสบการณ์การสอนมากกว่า 30 ปี เห็นว่าเป็นปัญหาค่อนข้างน้อย และครูสังคมศึกษาทั้ง 2 กลุ่มเห็นว่าปัญหาการร่วมกิจกรรมการเรียนการสอนของนักเรียนเป็นปัญหาค่อนข้างน้อย 2.2 ด้านครู ครูสังคมศึกษาทั้ง 2 กลุ่ม เห็นว่าปัญหาความรู้ในการจัดเนื้อหา ปัญหาการจัดกิจกรรมการเรียนการสอน ปัญหาการใช้สื่อและแหล่งการเรียนรู้ ปัญหาการวัดและประเมินผลการเรียนรู้ เป็นปัญหาค่อนข้างน้อย